
	SĄLYGINĖ NUOMONĖ DĖL SAVIVALDYBĖS METINIŲ FINANSINIŲ ATASKAITŲ RINKINIO
	Mes atlikome Radviliškio rajono savivaldybės 2024 metų finansinių ataskaitų rinkinio auditą, kurį sudaro metinė finansinės būklės, metinė veiklos rezultatų, metinė pinigų srautų ir metinė grynojo turto pokyčių ataskaitos bei metinių finansinių ataskaitų aiškinamasis raštas.		Mūsų nuomone, išskyrus mūsų išvados skyriuje „Pagrindas pareikšti sąlyginę nuomonę dėl metinių finansinių ataskaitų rinkinio“ apibūdintų dalykų poveikį, 2024 metų Radviliškio rajono savivaldybės finansinių ataskaitų rinkinys parodo tikrą ir teisingą įtrauktų į Radviliškio rajono savivaldybės grupę viešojo sektoriaus subjektų 2024 m. gruodžio 31 d. finansinę būklę, 2024 metų veiklos rezultatus, grynojo turto pokyčius ir pinigų srautus pagal Lietuvos Respublikos viešojo sektoriaus apskaitos ir finansinės atskaitomybės standartus.
	PAGRINDAS PAREIKŠTI SĄLYGINĘ NUOMONĘ DĖL SAVIVALDYBĖS METINIŲ FINANSINIŲ ATASKAITŲ RINKINIO
	Nustatėme Radviliškio rajono savivaldybės finansinės būklės ataskaitoje, veiklos rezultatų ataskaitoje, grynojo turto pokyčių ataskaitoje, pinigų srautų ataskaitoje duomenų iškraipymų, įskaitant sumas, kurių reikšmingumo negalėjome patvirtinti, kuriuos lėmė iškraipymai žemesniojo konsolidavimo lygio viešojo sektoriaus subjektų finansinių ataskaitų rinkiniuose:	1.	17,0 proc. (6 875,7 tūkst. Eur) ilgalaikio turto pastatų vertės teisingumo negalime patvirtinti, nes nustatyti atvejai, kai simboline verte užregistruotas ilgalaikis turtas iki ataskaitinio laikotarpio paskutinės dienos neįvertintas tikrąja verte.	2.	Audituotos įstaigos nesivadovavo teisės aktų nuostatomis ir klaidingai apskaitė 2,0 proc. (1 045,4 tūkst. Eur) turto infrastruktūros statinių grupėje, tuo sumažindamos kitų statinių grupėje turto vertę.	3.	2 426,9 tūkst. Eur biologinio turto vertės teisingumo negalime patvirtinti, nes vis dar apskaitoje neužregistruoti visi Savivaldybės rekreacinės paskirties želdynai, nepatvirtintas Savivaldybės teritorijoje esančių parkų ir skverų sąrašas.	4.	73,1 proc. (16 902,8 tūkst. Eur) ilgalaikio turto žemės vertės teisingumo negalime patvirtinti, nes patikėjimo teise valdomos valstybinės žemės tikrosios vertės pokytis neįvertintas.	5.	VšĮ Radviliškio pirminės sveikatos priežiūros centro finansinių ataskaitų rinkinyje nustatyti reikšmingi neatitikimai, kurie turėjo įtakos Savivaldybės metinių ataskaitų rinkiniui.	6.	17,7 proc. turto vertės Nebaigtos statybos ir išankstinių mokėjimų straipsnyje vis dar apskaitoma užbaigti ir faktiškai jau ilgą laiką naudojami infrastruktūros statiniai, todėl Nebaigtos statybos ir išankstinių mokėjimų straipsnyje duomenys klaidingai padidinti 2 234,1 tūkst. Eur suma bei sumažinti duomenys atitinkamai Infrastruktūros statinių straipsnyje.	7.	3,2 proc. (159,2 tūkst. Eur) pinigų ir pinigų ekvivalentai turto vertė klaidingai pripažinta įstaigos turtu ir parodyta finansinėse ataskaitose	8.	166,1 tūkst. Eur suma Finansinėje apskaitoje neapskaityta Savivaldybės ir socialinių būtų nuomininkų skola, kuri turėjo įtakos finansinių ataskaitų teisingumui.
Mes manome, kad mūsų surinkti audito įrodymai yra pakankami ir tinkami sąlyginei nuomonei dėl Savivaldybės finansinių ataskaitų rinkinio pagrįsti.
	BESĄLYGINĖ NUOMONĖ DĖL SAVIVALDYBĖS METINIŲ BIUDŽETO VYKDYMO ATASKAITŲ RINKINIO
	Mes atlikome Radviliškio rajono savivaldybės 2024 metų biudžeto vykdymo ataskaitų rinkinio auditą.		Mūsų nuomone, 2024 metų Savivaldybės biudžeto vykdymo ataskaitų rinkinys visais reikšmingais atžvilgiais parengtas ir pateiktas pagal Lietuvos Respublikos teisės aktus, reglamentuojančius šio rinkinio sudarymą.
	PAGRINDAS PAREIKŠTI BESĄLYGINĘ NUOMONĘ DĖL SAVIVALDYBĖS METINIŲ BIUDŽETO VYKDYMO ATASKAITŲ RINKINIO
	Mes manome, kad mūsų surinkti audito įrodymai yra pakankami ir tinkami besąlyginei nuomonei dėl Savivaldybės metinių biudžeto vykdymo ataskaitų rinkinio pagrįsti.
	SAVIVALDYBĖS VEIKLOS ATASKAITOJE PATEIKTI FINANSINIAI DUOMENYS		Mūsų nuomonės apie Savivaldybės metinių finansinių ir biudžeto vykdymo ataskaitų rinkinius neapima informacijos, pateiktos Savivaldybės veiklos ataskaitoje ir nuomonė apie Savivaldybės veiklos ataskaitą neteikiama. Atlikdami Savivaldybės metinių ataskaitų rinkinio auditą turime perskaityti informaciją, pateiktą Savivaldybės veiklos ataskaitoje, ir įvertinti, ar joje pateikti finansiniai duomenys atitinka Savivaldybės metininėse finansinėse ir biudžeto vykdymo ataskaitose pateiktus duomenis, ar nėra reikšmingai nesuderinti su mūsų per auditą įgytomis žiniomis arba kitaip reikšmingai iškraipyti. 		Mes įvertinome 2024 metų Radviliškio rajono savivaldybės veiklos ataskaitoje pateiktus finansinius duomenis ir įsitikinome, kad jie atitinka Savivaldybės metinių finansinių ir biudžeto vykdymo ataskaitų rinkinių duomenis. Neturime reikšmingų dalykų, kuriuos turėtume pateikti audito išvadoje.		VADOVYBĖS ATSAKOMYBĖ UŽ SAVIVALDYBĖS METINIŲ ATASKAITŲ RINKINIUS
	Savivaldybės administracija yra atsakinga už Savivaldybės metinių ataskaitų rinkinio parengimą ir teisingą pateikimą pagal Lietuvos Respublikos viešojo sektoriaus atskaitomybės įstatymą, Lietuvos Respublikos viešojo sektoriaus apskaitos ir finansinės atskaitomybės standartus ir kitus teisės aktus. Savivaldybės metinių ataskaitų rinkinio ataskaitas pasirašo meras. Savivaldybės viešojo sektoriaus subjektų vadovai yra atsakingi už įstaigų metinių ataskaitų rinkinių parengimą ir pateikimą. Pagal Lietuvos Respublikos vietos savivaldos įstatymą Savivaldybės meras sudaro ir teikia Savivaldybės tarybai Savivaldybės biudžeto projektą, biudžeto tikslinimą ir Savivaldybės metinių ataskaitų rinkinį, administruoja Savivaldybės biudžeto asignavimus ir kitus piniginius išteklius, organizuoja Savivaldybės biudžeto vykdymą, administruoja Savivaldybės turtą.  
	AUDITORIAUS ATSAKOMYBĖ UŽ AUDITĄ
	Auditą atlikome pagal tarptautinius aukščiausiųjų audito institucijų standartus, kurie apima tarptautinius audito standartus. Esame nepriklausomi nuo audituojamo subjekto pagal Savivaldybės kontrolieriaus patvirtintas Savivaldybės kontrolės ir audito tarnybos valstybės tarnautojų etikos taisykles ir įvykdėme kitus šiose taisyklėse nustatytus etikos reikalavimus.		Mūsų tikslas yra gauti pakankamą užtikrinimą dėl to, ar 2024 metų Savivaldybės finansinių ir biudžeto vykdymo ataskaitų rinkiniai kaip visuma nėra reikšmingai iškraipyti dėl apgaulės ar klaidos, ir išleisti auditoriaus išvadą, kurioje pateikiama mūsų nuomonė. Pakankamas užtikrinimas – tai aukšto lygio užtikrinimas, o ne garantija, kad reikšmingą iškraipymą, jeigu jis yra, visada galima nustatyti auditu, kuris atliekamas pagal tarptautinius aukščiausiųjų audito institucijų standartus. Iškraipymai, kurių gali atsirasti dėl apgaulės ar klaidos, laikomi reikšmingais, jeigu galima pagrįstai numatyti, kad atskirai ar kartu jie gali turėti didelės įtakos vartotojų ekonominiams sprendimams, priimamiems remiantis finansinėmis ir biudžeto vykdymo ataskaitomis.		Išsamesnis auditoriaus atsakomybės apibūdinimas pateiktas www.radviliskis.lt. Šis apibūdinimas yra sudedamoji auditoriaus išvados dalis.
	Audito išvadą teikiame kartu su audito ataskaita ir pridedame audituotą  Savivaldybės metinių ataskaitų rinkinį.

